## Emergències trasllada als bombers forestals de la Generalitat l’avanç en la implantació del tercer torn

*** El conseller d’Emergències i Interior anuncia que el pròxim 18 d’agost finalitza el procés d’estabilització de la plantilla amb la seua publicació en el DOGV
* Juan Carlos Valderrama informa en una reunió amb el comité d’empresa de la Societat Valenciana de Gestió Integral dels Servicis d’Emergències sobre la renovació de la flota i el nou pla d’infraestructures**

El conseller d’Emergències i Interior, Juan Carlos Valderrama, ha traslladat este divendres al comité d’empresa de la Societat Valenciana de Gestió Integral dels Servicis d’Emergències (SGISE) els avanços aconseguits en la implantació del tercer torn dels bombers forestals.

El titular d’Emergències ha mantingut una reunió de coordinació amb els representants del comité d’empresa en la qual ha exposat les millores que s’estan implantant en el Servici de Bombers Forestals de la Generalitat.

En primer lloc, Valderrama ha informat que el pròxim 18 d’agost finalitza el procés d’estabilització de la plantilla del Servici de Bombers Forestals amb la seua publicació en el *Diari Oficial de la Generalitat Valenciana* (DOGV). En concret, este procés implica l’estabilització de 281 llocs de treball enguany.

D’esta manera, i una vegada aprovada la relació de llocs de treball, continuarà avançant el procés d’implantació del tercer torn, per a la qual cosa s’ha convocat una nova reunió per a la setmana que ve amb la finalitat “d’anar perfilant com es farà tot este procés de promoció i mobilitat dels bombers forestals de la Generalitat”.

El conseller ha recordat també que, per primera vegada, la Comunitat Valenciana compta amb les 56 unitats terrestres de bombers forestals durant tot l’any, juntament amb les sis unitats helitransportades.

En el marc de les millores de les condicions de treball i la professionalització del servici, Valderrama ha avançat, a més, que la Conselleria comptarà enguany amb un pla d’infraestructures que permetrà, entre altres qüestions, millorar les actuals bases de bombers.

Així mateix, ha recordat que la Conselleria d’Emergències i Interior destina una partida pròxima als nou milions d’euros per a la incorporació de 17 noves autobombes i 36 vehicles *pick-up* al Servici de Bombers Forestals de la Generalitat, nous vehicles que serviran per a renovar el parc mòbil.

“Estem fent una renovació important de la flota i, de fet, és la inversió més important que s’ha fet des de la creació de la SGISE”, ha afegit.

En la reunió han estat presents també la secretària autonòmica d’Emergències i Interior, Irene Rodríguez; el director general de Coordinació dels Servicis de Prevenció i Extinció d’Incendis i Salvament, Alberto Martín, i el gerent de la SGISE, Ricardo Espíritu.

“Creiem que, amb tot este conjunt de mesures, aconseguirem una major professionalització, si és possible, dels bombers forestals, que són una peça important en les actuacions tant dels incendis forestals com d’altres emergències”, ha assenyalat Valderrama.

Fecha: 08/08/2025